**A büntetés-végrehajtás országos parancsnokának
72/2015. (IX.15.) OP**

***s z a k u t a s í t á s a***

***a szolgálat alatt birtokban tartható tárgyak, eszközök körének korlátozásáról és
a technikai ellenőrzés szabályairól***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a belügyminiszter irányítása alatt álló rendvédelmi feladatokat ellátó szervek hivatásos állományú tagjai által szolgálatban, birtokban tartható vagyontárgyak, magáncélú telekommunikációs eszközök, készpénz, készpénzt helyettesítő eszközök korlátozásának szabályairól szóló 21/2015. (VI.15.) BM rendelet, valamint a belügyminiszter irányítása alá tartozó rendvédelmi feladatokat ellátó szervek hivatásos állományú tagjai esetében a technikai ellenőrzés szabályairól szóló 23/2015. (VI. 15.) BM rendelet előírásaira - a következő szakutasítást adom ki.

**I.
Általános rendelkezés**

1.  A szakutasítás hatálya a büntetés-végrehajtási szervezet (a továbbiakban: bv. szervezet) hivatásos állományú tagjaira terjed ki.

 **II.
A szolgálat alatt birtokban tartható vagyontárgyakra, magáncélú telekommunikációs eszközre,
készpénzre és készpénzt helyettesítő eszközökre vonatkozó korlátozás**

2.  A hivatásos állomány szolgálatban lévő tagja a büntetés-végrehajtás intézet

*a)*  fogvatartott elhelyezésére szolgáló részlegén,

*b)*  a fogvatartottak foglalkoztatására kijelölt területén,

*c)*  az őrhelyen, továbbá,

*d)*  a büntetés-végrehajtási objektumon kívüli őrzési, felügyeleti és ellenőrzési feladat ellátásakor

magáncélú telekommunikációs eszközt, tízezer forintot meghaladó készpénzt, vagy ennek megfelelő összegű külföldi fizetőeszközt és készpénz-helyettesítő fizetési eszközt nem tarthat magánál.

3.  A 2. pontban meghatározott tilalom alá eső tárgyat a hivatásos állomány szolgálatba lépő tagja az ott meghatározott beviteli korlátozásoknak megfelelően köteles az értékmegőrzőben elzárni.

4.  Ha az értékmegőrző szekrényben való elhelyezés nem lehetséges, a tilalom alá eső tárgyat az átadó által aláírt borítékban, az állományilletékes parancsnok által kijelölt - kizárólag az átvevő személy által kezelt - lemezszekrényében kell tárolni a szolgálat végéig. Az átadás-átvétel tényét, a nyilatkozatot külön erre a célra megnyitott, sorszámmal ellátott nyilvántartásban kell dokumentálni.

5.  Az állományilletékes parancsnok a magáncélú telekommunikációs eszköz 2. pont szerinti tilalom alá nem eső szolgálatellátás során történő használatát akkor is korlátozhatja, ha az általános tiltás feltételei nem állnak fenn, de a végrehajtandó szolgálati feladatok tartalma alapján a szolgálat ellátásával az nem fér össze. A korlátozás vonatkozhat a teljes szolgálat időtartamára, annak meghatározott időszakára vagy egyedileg meghatározott szolgálati feladat végrehajtásának időtartamára.

6.  Különös méltánylást érdemlő körülmény esetben a szolgálati elöljáró a hivatásos állomány tagjának magáncélú telekommunikációs eszköz útján való elérhetőségét meghatározott időszakra engedélyezheti. A kérelmet és az engedélyezést dokumentálni kell.

7.  Az állományilletékes parancsnok köteles helyi intézkedésben meghatározni:

*a)*a 2. pont a)-c) alpont szerinti tilalom alá eső területeket,

*b)*a 4. pont szerinti átvevő személyt és a tárolásra kijelölt lemezszekrényt,

*c)*azokat a 2. pont szerinti helyszíneket, ahol a szolgálati célú telekommunikációs eszközzel való folyamatos elérhetőség hiányában a magáncélú telekommunikációs eszköz használata engedélyezhető,

*d)*a magáncélú telekommunikációs eszköz időszaki és eseti engedélyezésének, valamint a korlátozási rendelkezések adminisztrálási és nyilvántartási rendszerét.

 **III.
A technikai ellenőrzés szabályai**

8.  Az állományilletékes parancsnok állandó vagy eseti jelleggel elrendelheti

*a)*a szolgálatteljesítésre kijelölt helyiségben vagy a közterületen az ott tartózkodók számára nyilvánvalóan észlelhető módon elhelyezett képrögzítő, hangrögzítő, valamint kép- és hangrögzítő eszköz (a továbbiakban: technikai eszköz) vagy

*b)*a szolgálati gépjárműben, illetve a rendvédelmi szerv által rendelkezésre bocsátott telekommunikációs eszközben működő, a tartózkodási hely megállapítására és nyomon követésére alkalmas technikai berendezés (a továbbiakban: helymeghatározó eszköz)

alkalmazását.

9.  Technikai eszköz állandó jellegű alkalmazása

*a)*a fogvatartottak elhelyezését szolgáló épület, épületrész folyosóján, közösségi helyiségében és udvarán,

*b)*a fogvatartottak szállítását szolgáló gépjárműben

*c)*a büntetés-végrehajtási intézet személyi és gépjármű bejárati zsilipjében, valamint

*d)*külső falrészek vonatkozásában

rendelhető el.

10. Helymeghatározó eszköz állandó jelleggel a fogvatartottak szállítására szolgáló járműben alkalmazható.

11. Az állományilletékes parancsnok köteles helyi intézkedésben meghatározni:

*a)*az adatrögzítéssel érintett helyszíneket és járműveket

*b)*az adatrögzítéssel érintettek tájékoztatási rendjét,

*c)*a rögzített adatok megőrzésére, tárolására, törlésére, valamint ezek adminisztrációjára szolgáló anyagi-technikai eszközöket és azok kezelési rendjét,

*d)*azt a személyt, akinek feladata a rögzített személyes adatok letöltése, feldolgozása, továbbítása, szükséges esetben kiértékelése, megőrzése, tárolása, törlése, a szükséges tárolókapacitás rendelkezésre állásának figyelemmel kísérése,

*e)*a rögzített személyes adatok megismerésére jogosultak, illetve az adattovábbítási kérelmek elbírálására feladat - és hatáskörrel rendelkező személyek körét.

12. Az állományilletékes parancsnok köteles gondoskodni arról, hogy a munkaköri leírásban tájékoztatás történjen a technikai eszköz és a helymeghatározó eszköz alkalmazásáról.

13. Ez a szakutasítás a kiadás napján lép hatályba.

**Csóti András bv.altábornagy**országos parancsnok